Matthias Lobelius
Matthias de Lobel, tardius de L'Obel et Lobelius (Insulae in urbe natus anno fere 1538; die 3 Martii 1616 ad Highgate Londinii mortuus) fuit botanista.

A principio ille (sicut cognati) cognomen suum "Lobel" scripsit. Ab anno fere 1590 in libris botanicis a se editis apostropha inter maiuscula L et O inseritur. Eodem tempore parva imago salicis (Francogallice olim aubel, hodie aubier) in paginis titulorum observatur; e qua re modestus verborum ludus perspicitur. Quo secuto multi eruditi hodierni "L'Obel" praeferunt. "Lobelius" ab eisdem annis interdum videtur.

In Flandria educatus, mox Pisis lectore Luca Ghinio necnon Patavii et Bononiae atque ab anno 1565 apud universitatem Montispessulani scientiae botanicae studuit, Gulielmi Rondeletii discipulus. Contubernales ibi habuit Petrum Pena Provincialem,  Anglum. Rondeletius anno 1565 mortuus nonnulla manuscripta sua Lobelio legavit.

Qui anno 1566 cum Pena Londinium petivit, ubi ambo librum botanicum, herbariis recentibus auctarium et adiumentum, paraverunt, anno 1571 titulo Stirpium adversaria nova divulgatum. Hoc fere anno Lobelius ad Antverpiam migravit, ubi ex eisdem laboribus herbarium, titulo Plantarum seu stirpium historia, post quinque annos divulgavit apud Plantinum qui xylographias iam ad Dodonaei herbarium paratas praebuit novaque editio Adversariorum subiunxit. Herbarius Batave versus apud Plantinum anno 1581 prodiit. Medicus ab anno 1578 principi Gulielmo Auriaco meruit, qui autem anno 1584 necatus est. Lobelius deinde medicus municipalis Medioburgi in Walachria operam dedit, sed anno circiter 1590 Londinium iterum petivit.

Ibi cum Ioanne Gerardo collaboravit, ad cuius Herball emendationes plurimas proposuit (quarum magnam partem Gerardus reiecerit); eodem tempore hortum botanicum  creavit. Cum eo (regni Angliae legato) Daniam Norvegiamque peragravit. Anno 1605 Adversaria cum additamentis rursus divulgari iussit, praefixa commentatione Rondeletii de methodo pharmaceutico.

Genus plantarum Lobelia ad eius honorem a Carolo Plumier nominatum est; quod nomen Carolus Linnaeus ad aliud plantarum genus transtulit.

Opera 
 1571 (cum Petro Pena) : Stirpium adversaria nova. Londini: excudebat prelum Thomae Purfoetii Textus alibi
 1576 titulo Nova stirpium adversaria. Antverpiae: Plantin Textus
 1576 : Plantarum seu stirpium historia. Antverpiae: Plantin Textus alius
 1581 : Kruydtboeck, oft Beschryvinghe van allerleye ghewassen, kruyderen, hesteren, ende gheboomten. Antverpiae: by Christoffel Plantyn Textus
 1590 : "Diarium pharmacorum parandorum simpliciumque colligendorum, a Matthia Lobelio collectum" in Petrus Coudebergus, ed., Val. Cordi Dispensatorium sive pharmacorum conficiendorum ratio (Lugduni Batavorum, 1590) sig. l i-viii
 1591 (editor?) : Icones stirpium seu plantarum tam exoticarum quam indigenarum. Antverpiae: Plantin Textus alibi
 1605 : In G. Rondelletii ... methodicam pharmaceuticam officinam animadversiones; accesserunt Auctaria; Dilucidae simplicium medicamentorum explicationes; Adversariorumque volumina eorumque pars altera. Londinii: excudebat praelum Thomae Purfootii Textus

Notae

Bibliographia 
 D. E. Allen , "L'Obel, Mathias de (1538–1616)" in  (2004/2010)
 Guil. How, Matthiae de L'Obel stirpium illustrationes, plurimas elaborantes inauditas plantas, subreptitiis Joh. Parkinsoni rapsodiis (ex codice MS insalutato) sparsim gravatae. Londinii: typis Tho. Warren, 1655 Textus
 
 Armand Louis, Mathieu de l'Obel, 1538-1616: épisode de l'histoire de la botanique. Gandavi: Story-Scientia, 1980. ISBN 90-6439-178-5
 
 "Quelques fleurs de Lobelia jetées sur la tombe d'un des pères de la botanique belge, Mathias de L'Obel" in Charles Morren, Lobelia; ou, Recueil d'observations de botanique et spécialement de tératologie végétale (Bruxellis, 1851) pp. i-xxv
 Édouard Morren, "Mathias de l'Obel, sa vie et ses œuvres, 1538–1616" in Bulletin: Fédération des sociétés d'horticulture de Belgique. 1876 
 J. E. Planchon, Rondelet et ses disciples ou la botanique à Montpellier au XVIme siècle. Montepessulani: Boehm et fils, 1866

Nexus externi 

 Richard S. Westfall, "L'Obel, Mathias de" apud Galileo Project

Nati 1538
Mortui 1616
Botanistae Franciae
Botanistae Britanniae
Auctores Latini Renascentiae
Alumni Universitatis Montispessulani
Eruditi Flandriae